
BELE ROŽE 


Zmisliš se, mama, tih jutrah tak plavih? 
Rosa još s trave se svetila vani, 

Stare su vure polahko odtukle, 

Glas im je tenek i tih i pospani. 

V odprti oblok je dišalo jutro, 

A pod oblokom naš vrtek je mali 
Budit se počel, i on si je dremal 

V mirnoj toj noći, dok vsi smo mi spali. 

Zmisliš se grma od rožicah belih? 

Tak se razrasel, navek je pun cveta, 
Vnoge su zime prek njega vre prešle, 
Vnoga su žarka ga grejala leta. 

Tesno je k staromu stiskal se zidu, 

Da ga prijatel obrani od bure, 

K nizkom obloku se penjale grane, 

Čule su, stare kaj šepćeju vure. 



Kad si Ti znala čez oblok pogledet, 
Kak da su rože oživele bele, 

Kak da su dobre Ti dragale ruke, 
Kak da su k Tebi privinut se štele. 

Nt Ti sad rožah, poginul je vrtek, 
Dom je razrušen, raznesli su vsega, 
Zdalka se vidi ledina žalostna, 

Dom gde se belel na slemenu brega. 

Mrtvo je vse, kaj smo imali radi, 
Nadu za nadom živlenje nam ruši, 
Gineju želje, al samo popevke 
Još mi živiju, kak negda, vu duši. 

Vu njih navek još ta jutra su plava, 
Vu njih još rožice cvetaju bele, 

K Tebi dišeće privijaju cvete, 

Dobre Ti ruke bi dragati štele. 

NA KRČE 

Glicinije pak se zaplavile, 

1 slatko dišeć me pozdravile 
1 zabil sem dan i živlenje, 

Pak mladosti došle su senje. 

I z menom na prstih su hodile 
1 v kraj su med bregi me vodile, 
Gde sunce, kak nigde je zlato, 
Gde vse mi je drago, poznato. 

Tam trni se meni vugibljeju, 

I stare se šljive nagibljeju, 

Diši mi senokoša ravna, 

Mi zdavna se poznamo, zdavna. 

Pastiri još ogenj si kuriju, 

1 šume vu d6le se žuriju 
I oblak beli se i zgine 
Za one tak plave planine. 



Tam tiči me drobni nazivaju, 

Pred menom se steže ne skrivaju, 
Tih polja sem dragal ja klase, 

Tih tičekov poznam ja glase. 

Kaj ne? sad se ne burno delili, 
Neg ćeli dan skup se veselili 
1 leteli v gaje i dole, 

Pozabil bum brige i — škole... 

— A1 ceste vu draču vse stajeju 
I cucki na mene tak lajeju, 

I Krčim kad došel sem bliže; 

Ni bilo dvorišća nit hiže. 

I strajnski su muži se čudili: 

„Kaj oni su gospon zabludili? 

Tu nemreju dojti do sela, 

Ta cesta već nikam ne pela!“ 

l mučal sem, moral sem vrnut se, 
Ni srce mi dalo obrnut se, 

I meni je bilo do plaća, 

Ti mrtva mi gruda domaća! 


LIPA 


Lipa naša, draga lipa, 
Vnoga, duga leta 
Dišala si nam i rasla 
Puna sladkog cveta. 

Ti si vsakoj drobnoj čeli 
Meda dala rada, 

Vsakomu i strajnskom bogcu 
Pokoja i hlada. 

Vnogikrat se v tvojoj senci 
Beli dom počinul, 

Sad ja tam ledina gola, 
Dom je zrušen, zginul. 

Sad zabadav, stara lipa, 
Išćeju te čele, 

1 zabadav moje misli 
Najti bi te štele. 

Naše steže, naše rože 
Strajnski je preoral, 

Ali zakaj baš domaći 
Tebe seć je moral? 

Prosili su njega lepo 
„Lipe nam ne seci 
Dobra je i hlad bu dala 
Nam i našoj deci!“ 

Nt za njih on srca imal 
Nit za lipu staru, 

Ciganu je rajše prodal, 
Crnom koritaru. 


DECA 


Vu hladu su bili vsi puti, 

Vu suncu, vu žarkomu grane, 
Vse puno sadja i veselja 
Vu rodne jesenske te dane. 

Tam jabuke smejale nam se 
Tak sladko črlene i žute 
I zrele su padale same 
Pred nami na steže i pute. 

Mi znali smo: vse je tu naše 
1 bili smo srećni i mladi 
I vsaku mravljicu i tiču 
Od srca smo imali radi. 

Tak veselo bilo se igrat, 

Po stezah bez brige si iti 
I onda se tiho pritajit, 

Vu huti, vu grabrovoj skriti 


Prehajalo vreme je v igri 
Tak naglo, da nismo nit znali, 
Da poldan najenput je došel 
1 da su vre doma nas zvali. 

A doma su bili vu brigi 
I dedek je pošel k ormaru 
Polahko je steklo odpiral 
1 vuru opipal tu staru. 

On, bogec, je z rukami gledel, 
Te velike oči i lepe 
Vu mraku navek su mu bile, 
Čez leta i leta vre slepe. 

K obloku je višeput došel, 
Pogledel, poslušal v dvorišće 
I zazval: „Vre poldan je prešel, 
Naj decu sad negdo poišće!“ 


Vsi išli su iskati decu, 

A1 deca su dobro se skrila, 
Smejućki su gledela z kuta, 
Vre doma pri hiži su bila. 

Vu hiži se kadila juha 
i kad smo mi k stolu se seli, 
1 sunce je došlo za nami, 
Pozlatilo stol nam je ćeli... 


ROŽNJAK 


Vi ne zamerite, da reč mi ni tak fina, 

Da ja Vam pišem tak, kak doma se spomina, 
Tak mislim ja navek, ja nisem rad v paradi, 
I znam, taj jezik naš Vi imate tak radi. 

Vre vsikud cvete vse, to mesec došel je, 

Kaj rožicah je pun, a zoveju ga Maj, 

Povečte meni prav, to ime vučeno, 

Nam čisto strajnsko je, je Y zmisli Vas na kaj ? 

Na niš! A1 kad sem čul, da mesec Rožnjak bu, 
Ja zmislil sem se mam, kak negde roža cvete, 
I kak spodobno njoj, al puno lepše još, 

Vu beloj hižici je jedno drago dete. 

Vuz onu hižicu se puti žuriju, 

Ne smeju nigde stat, bežiju, gdo zna kam, 

1 nebo ih gledi, tak čisto, plavo tak, 

Al lepše plavo još, neg to, ja nekaj znam. 

I znam, da blizu je obločec odprt mal, 

Tam negdo van gledi i nekaj premišljava, 

A oči plave su kak niš na svetu ni, 

1 tak je draga mi ta mala, zlata glava. 

I ja bi strašno rad, kaj znam, da ni mi smeti, 
Tu glavicu bar čas na moje srce deti 
I tiho dragati te lasi svilne, zlate... 

A gdo je dete to — em, Vi to dobro znate! 

NOĆNI LOTOS 


Daleko prek plavih planinah 
I dale od oblakov belih 
Veliju, da cvet je, kaj samo 
Po noći odpira svoj kelih. 

Po noći, kad meseca svetio 
Kak srebro se z neba preleva 
Na reku i dole, a v lugu 
Slaviček popeva, popeva. 

1 tiho trepećeju krilci, 

Budiju metulji se šari, 

Tam cvete vam noćni taj lotos, 
Na reki, na Godavari. 

Prek vodiju steže od srebra, 
Tam hodiju senje po noći, 

Tam vse je tak čudno i lepo, 
Da niti povedat ni moći. 



Veliju: i čoveku v duši 
Taj cvet je, al skrit je gliboko 
1 samo ga v ljubavi vidi 
Deteta nedužnoga oko. 

»Pak morti i zbilja !* ste rekli 
I rukom ste pokrili oči, 

A ja sem se zmislil na senje, 
Na lotos i mesečne noći... 


22 


PAUNI 


Po parku plaviju se pauni, 
Trepeće im kruna na glavi, 

Na granah glediju ih tičice 
I rožice drobne vu travi. 

A gore nad cmroki nad črnimi 
Oblačeki beli su stali, 

Iz njih su se dole zagledeli 
Debeljkasti ajngeli mali. 

1 pauni plavi se gizdaju 
I repe si širiju zreda ... 

Tak mirno je vse, samo negde je 
Zadišala sladko rezeda. 

Po parku je nekaj zašeptalo, 
Vsi ajngeli z oblakov zgora 
Nad tihu su stežu se nagnuli: 
— Markiza to ideju z dvora. 



Ah, ja bi Njih nekaj rad pitati 
Presvetla, prelepa markiza: 
Visoki chignon Vaš napudrani, 
Kaj smeti bi videti zbliza?! 

Štel znati bi, je li zaistinu 
Pod onim turničkom na glavi 
I Oni si krunicu imaju, 

Kak v parku ti pauni plavi ? ! 

JESEN 


Sence se zbiraju, 

OČi zapiraju, 

Nekaj žalostno se sluti, 

Kaj nam to skrivaju, 

S črnim prekrivaju, 

Kaj nam tajiju ti kuti? 

Je li kaj minulo, 

Stiha poginulo, 

Morti nam drago i sveto? 

II za planinami 
I za daljinami 
Cvetno povehnulo leto? 

Vse su preplavile 
Sence i zavile 
V kmicu. I v našem je oku. 
Nebo se zmutilo, 

Listje požutilo, 

Jesen gledi pri obloku. 

POD VEČER 


Srebro se blisiče, 
Ribica se hiće, 

Reka si šumi, 

Nekaj pripoveda, 

Kaj se razmet ne da, 
K čemu rečih nf. 

Tenke su se megle 
Na vrbike legle, 

Na poljane vse, 

I kak senja bela 
Skrile dol i sela, 
Drema im se vre. 

Šume se gubiju, 

Bregi se plaviju, 

Dale su nam zmir, 
Nebo je kak zlato, 
Tiho, čudnovato, 

Kak molitve mir. 


Tiha nam i duša, 
Samo vse posluša, 
Kak da šepće gdo. 
Morti za te vnoge 
V boju ljude boge 
Negdo moli to. 




CIKLAME, KRVAVE CIKLAME.. 


Tam sunce je strusilo zlato 
Ćez listje na preprut i na me, 
Iz luga su lukale guste 
Dišeće črlene ciklame. 

Ciklame, krvave ciklame, 

Da broja ni moći im znati, 

Tak puno, da čoveku čisto 
I smililo nakel se stati. 

Veliju, da negda je zdavna 
Tam grobje zapušćeno bilo 
I vsega je preprut prerasla 
I cvetje ciklamah je skrilo. 

Vuz reku železna je cesta, 
Železna tam ružiju kola 
I voziju naše soldate 
Bez broja prek brega i dola. 

I tam, gde su najgorši boji, 
Gde nigdo se smrti ne straši, 
I najviše gde ih pogiba, 
Sigurno tam budeju naši. 

Po celomu svetu su boji, 

Na hiljade zmirom ih pada 
1 samo se širiju grobja 
Prek zemlje i sela i grada. 

* 

1 došla je noć ili žalost 
Na nebo, na zemlju i na me 
1 videl sem vsigde po svetu 
Ciklame, krvave ciklame. 






PRED ZIMU 


Po vrtu Vašemu već stezah videt ni, 

Prekrilo ih je vse kak samo čisto zlato. 

Al ni to sunce, nT, zabadav želet ga, 

Na dugo zašlo je za nebo olovnato. 

To suho listje je, kaj veter severni 
Po svržih strgal vsih, zasipal tihe steže, 
Donesel grubi mraz i strusil rožice 
I slekel opravu, tu tenku z bele breze. 

A meni vidio se, da sunce to sveti, 

Da vrnulo se pak, da cvetje bu dišeće, 
Osipalo ves vrt i plavi da metulj 
Pred ocrni mojimi leti vre i trepeće. 

I mislim, da gledim, kak dvoje šeće se, 

0, dobro poznam ja Vaš korak tih i droben, 
1 čujem, kaj veli Vaš bledi kavalir, 

Al čudno mi je to, da meni je spodoben. 

Ni vseea toga, ni. još zadnji opal list 
Na pusti taj tond6 sred divje guste trave. 
Vre dugo leta ni, al ja sem semal ga, 
Kad viera videl sem te drage oči plave. 

KAPRICA 


Zvončeki složno si cinkaju, 
Fletno nam sane letiju, 

Lugi vu snegu se stiskaju, 
Zvezde se dalke blišćiju. 

V nebu sigurno su ajngeli, 
Skrili od zime se hude, 

Ruke na zvezdah topiju si, 
Nemreju pazit na ljude. 

Vsikud su puti vre zbrisani, 

V belih perikah aleje, 
Zvončeki veselo cinkaju, 

Kak da se negdo to smeje. 

Samo nad cmroki, nad črnimi 
Kmica kak stena se diže. 

— Naj se ne dostoju bojati, 
Naj se primekneju bliže! 


— Vani smo. — Zakaj se srdiju, 
Gdo nas je videl? Smo sami. 
Morti taj mesec nad brezami? 
Ves je črlen, — naj se srami! 

Kaj je to? Kak me zasipalo, 
Kmica i sneg mi prek oka, 

Kaj su to Oni, markizica, 

Ili su svrži od cmroka?! 

Stari nas grabri s perikami 
Nekak glediju ze strane, 
Zvončeki glasno se smejeju, 
Fletno letiju nam sane. 







FIGURICE 


Dama s kavalirom, 

Par iz porculana, 
Svetio se glediju 

V zadnjem ognju dana. 

On se nekak srami, 
Ona je koketa, 

Čas su pređi išli 

V taktu menueta. 

Valjda su si šteli 
Čisto malko stati 
I povedat nekaj, 

Kaj ni smeti znati. 

On je jošće hotel 
Zebrati se malo, 

Ona se pogledet 
Na kamin v zrcalo. 


Klavesen je zaspal, 
Dišala rezeda. — 

Ali kaj najenput 
Lica su tak bleda? 

Zgasile se oči, 

Ni već smeha bilo. — 
To je samo sunce 
Za bosket se skrilo. 

Vse je v kmicu zašlo: 
Park i ogenj dana. 
Park je bez živlenja 
Par iz porculana. 





PROŠECIJA 

Starinske si hiže z visokimi krovi 
Z obločecov k cesti glediju, 

Vre sunce zahaja i ideju mraki, 

Pa kaj to starice ne spiju? 

Na malom brežanjku nad njimi je cirkva, 
Tam vsi su zazvoneli zvoni, 

A1 kak čudnovato i kak je žalostno, 

Kaj sad pripovedaju oni. 

Prošecija duga čez vulice ide, 

Vuz male, starinske te hiže, 

Čez grobje se gdegde zasvetile svece: 
Prošecija k cirkvi se diže. 

1 same su ženske i deca su drobna, 
Gubiju im tenki se glasi, 

Da komaj je čut litanije govorit, 

1 sveca za svećom se gasi. 

Vre kmica je bila, kad došli su starci, 
Kaj bili su čisto odzadi, 

Zabadav si gledel, zabadav si čekal, 
Ode naši dečaki su mladi. 

A naši dečaki su dalko vu boju, 

1 Bog zna, gdo doma se vrne, 

Tak vnogi počiva i spi si tak trdo 
Na zglavju od zemljice črne. 

Za onimi v boju molitva se šepće. 

Za timi, kaj dalko tam spiju, 

Za njimi starinske su hiže žalostne 
Za njimi vsi zvoni zvoniju... 

MRAK 


Bele su breze tak blede, 

Trusi po strni se mak, 

Plave planine zastira 
S črnimi kreljutmi mrak. 

Steza se skriva pod preprut, 

Grmje se stisnulo v kraj, 

Kakti da čekaju nekaj 
Doli, daljine i gaj. 

Breze poslušaju blede, 

Veter zatajil je dah, 

Tajno kak rosa prek trave 
Prešel je trepet i strah. 

Tič je bez glasa preletel 
K noći za breze tam prek. — 

— Bog moj, kad zaspat bum moral, 
Bum li ja spal za navek?.. 


ZDENEC 


Lipa je pri putu mam, 

V hladu glibok zdenec, 
Puno puc se zbira tam, 
Kak od rožic venec. 

Vode šum je zmirom čut, 
Zajimač se vleče, 

Bistra voda punoput 
1 zabadav teče. 

Spomenek je tu navek, 

Ne će da prestane, 

Smeh se čuje v selo prek, 

V polja i poljane. 

Samo kad je tiho čas, 
Lipine čez veje 
Drobni i tak sladki glas 
K zdencu se zaleje. 




I najenput vse muči, 
Samo tič popeva, 

I popevka tak zvoni, 
Dale se razleva. 

Od popevke čudne te 
Prejde smeh i šale, 

Puce su žalostne vse, 
Zakaj? — Ne bi znale. 

Ne će se spominjat njim, 
Mir bi vsaka štela, 

Sad se doma pašći vsim, 
Kam ih steza pela. 

Steza ide koja kam, 

Z desna k selu, z leva, 
Ostal je slaviček sam, 
Sladko si popeva... 


RIBIČI 


Stara se nagiblje viba, 
Kakti da bi spala, 

Topli letni dan je videt 
Z vode kak z zrcala. 

Oblak plava jen za drugim 
Beli i debeli, 

A na bregu mirni ljudi 
V travu su se seli. 

Dremlje voda, samo onde 
Gde je kraj rukava, 

Svetli val prek vala skače, 
Teče šumna Sava. 

Prešel poldan, greje sunce, 
Voda vse trepeće, 

Negdo je na bregu rekel: 
„Sada kak da vleče.‘ 




Vsaki čas na vedrom nebu 
Krič se zdigne veseJ, 
Ribič-tič kak bela strela, 
Ribu je odnesel. 

Sunce tone čisto nizko, 
V vodi je vre kmica, 

Vse je dugša senca vrbe, 
Vse su dugša lica. 

Nebo je vu jednom ognju, 
Tiči su po prudih, 

A pred nebom silhuete 
Crnih tihih Ijudih. 


MESEČINA 


Spi jalšina. 
Mesečina 
Tenko tkanje tke 
I med breze 
Riše steže, 

Po njih senja pe. 

Na te črne, 

Oštre trne 
Sipa svetli cvet. 
Pak te pela 

V bela sela, 

V čudni tihi svet. 

Samo v gori 
Tam med bori 
Kut je mraka pun. 
Tam na malih, 
Kmičnih valih 
Bel se ziblje čun. 


Čun se ziblje, 

Sam se giblje, 
Srebren mu je trag, 

I kad zgine 
Med jalšine, 

Kaj mi je tak drag? ! 

Tam je bilo 
Dete milo, 

Koga zdavna ni, 

Kaj tak zgleda, 

Kaj je bleda, 

Kaj me ne gledi ?! 

Šaš trepeće, 

Mene vleče 
Želja tam do nje ... 
Spi jalšina, 

Mesečina 

Mrtvo srebro tke ... 


ZDRAVA MARIJA 


Vozi za vozom se voz, 
Cesta polahko zavija, 

Stari zazvonel je zvon: 
Zdrava Marija! 

Svileno seno diši, 

Prešli su crni oblaki, 

Lepo smo spravili vse, 
Doma smo taki. 

Dugi taj dan je bil vruć, 
Veter sad tih se zdigava, 
Ziblje, nagiblje se voz, 
Kak da se plava. 

Žarki je zgasil se dan, 
Cesta vu kmicu zavija, 
Čas je počinut se, spat, 
Zdrava Marija! 





TIHI VAROŠ 

Klinčeci žarki čez oblok visiju 
Čisto nad težka okovana vrata. 

Hlad je od cirkve, na strmom joj krovu 
Golubov bela su sela se jata. 

Vidiju dalko: pod nebom tak bistrim 
Rudaste šume i cirkve na bregu, 
Travniki v suncu i čisto pri nebu 
Tam se blisiče planina vu snegu. 

Puti se vsikud razstajeju beli, 

Vruće je, iskre trepećeju v zraku, 

Zdalka se cesta čez strni vre zrele 
K varošu žuri i k vulicah mraku. 

Ide prek mosta, pod kojim gliboko 
Reka polahko zastaje sred hlada, 

Njiše se kipec, tak čudno naopak: 

Lipe i vulica mirnoga grada. 

Kaj su to golubi zleteli s cirkve? 

V strahu su: vsi su zazvoneli zvoni. 
Mesa je prešla, razhaja se narod, 

V svili gospe su, vu črnom gosponi. 

Malo pred njimi vu opravah belih 
Deca im ideju tak sramežljivo. 

Jedno od njih je tak lepo i sladko, 
Ono mi žalosti vnogoj je krivo. 

Štel bi ja znati: za koga joj drhće 
Srce pod križecom onim od zlata? 
Komu ti klinčeci cveteju žarki, 

Komu ta težka ju čuvaju vrata? 

POZABLJENI AMOR 


Grabrov prirezanih red, 
Amor zmed listja na stupu 
Nekak žalostno gledi 
Praznu vu mehenu klupu. 

Čisto pozabljen je on, 

Pavuk mu prede prek čela, 
Lasi posipal je prah, 

V ruki pretrgnuta strela. 

Senja on: Srebrena noć. 

V spomenku ideju pari, 

Tiha i sladka im reč, 

Grabri si šuškaju stari. 

Jeden zaljubljeni par 
Došel je k njemu sim sedet, 
Kmica ni videla niš, 

Amor, — je sramil se gledet. 


Zutra markiza ga ta 
Z rožami vsega prekrila 
K njoj bi on zletet bil štel, 

A1 su od mramora krila... 

Gde su markizice sad? 

Prešle su v noć s kavalirom, 
Amor još čeka ih sam, 

Čeka zabadav ih zmirom. 

— Sad još debela gospa 
S cuckom čez park se prepela 
Park i gospodski je grad 
Kupil si kramar iz sela 


STARINSKA 


Jezero v gaju cipresah. 
Bistroj po vodi gizdavo 
Labuđi plavaju beli. 

Nebo je plavo, tak plavo. 

Ziblje se čun nad glibljinom, 
Tiho je čuti gitaru, 

Gaj od cipresah posluša, 
Pozna popevku tu staru. 

Poznaju blede te rože 
Jezeru čisto na kraju. 

Pozna ju mračna glibljina, 
Plave daljine ju znaju. 

Ona veli, kak je sladko 
Imati rad, kaj ni smeti, 
Onda sred rožah na valu 
Zaspat: vumreti, vumreti... 


SENJAL SEM 

[MH-fe chhjioctj BenepHoe Hedo] 

S.J 

Ja senjal sem: večerno nebo 
1 velike zvezde svetiju 
1 bledo zelene si vrbe 
Nad plavkastim ribnjakom spiju. 

I v jorgovan čisto potonul 
Tvoj dom i ti pri obloku, 

V belini tak lepa i bleda, 
Zamišljena s suzom vu oku. 

Sveti se iz svetloga ako 
I ne će da suza prestane 
1 plačeju rože gizdave - 

I plače slaviček se z grane. 

1 z vsakom ti suzicom novom 
Z dišećega vrta z doline 
Zažiže se kresnica svetla, 

Na nebu, tam zvezdica zgine. 


. Nadson 

KOSCI 


Dalko selo mirno spi, 
Nigde posvet videt ni, 
Samo črnom lugu bliže 
Zvezda se zažiže. 

Potok mal se žuri sim, 
Vrbe dremljeju nad njim 
I od vrbah pošli sedih 
Kosci v tihih redili- 

Mesec shaja pun i žut, 
Guste trave šum je čut, 
Trusi se debela rosa 
I srebri se kosa. 

Duž poljanah vse pod lug 
Red se koscov giblje dug, 
Ruši se vu valu trava, 
Svilena otava. 


— Vsa je zvezdah puna noć, 
Kosci su otišli proć, 

Steli bi još dojt do kraja: 
Mesec vre zahaja... 





IDE NOĆ;.. 

Nebo je vu samom zlatu, 
Črni jablani pred njim, 

S travnikov se ravnih zdiže, 
Tenki plavi dim. 

Aleja v dol odhaja, 

Zrak je miren i tak čist, 
Kak narisana se vidi 
Vsaka svrž i list. 

V mutnu meglu grad se zavil, 
Samo dalki šum je čut, 

List za listom tiho pada, 
Put je pust i žut. 

Pak je nebo sada bledo, 
Zgasilo se zlato tam, 

Plavi je metulj doprhal, 
Zginul v nebo mam. 


Spomen mi je dragi došel, 
Ali taki zginul proć, 

Jesen ti je v mojoj duši, 
Ide, ide noć... 







MEGLE 


Breze su vre čisto žute, 
Jele su tak črne, 

Divja loza ih krvava 
Hoće da zagrne. 

Vlečeju se z klanjcov megle, 
Z njimi Ide zima, 

Žalost, koja ni za zreći, 
Srca mi se prima. 

I gubi se breg za bregom, 
Zginule su jele 
I zaslepile mi oči 
Ruke mrzle, bele. 

Vse odhaja nekam dalko, 
Zašli su i puti, 

Reč potužit bi se štela, 

A1 nit glas ni čuti. 



A te misli, hitre misli 
Težke su i trudne, 

Kak da se bojiju noći 
Ove sive, čudne. 

— I kak da je zginul, zaspal 
Svet i vse živlenje — 

— Da i ja tak morem zaspat 
Ja i moje senje! 




INTĆRIEUR 


v črlenom svetlu tihi kut, 
V glibokomu fotelu 
Zlati se draga glavica, 
Naslonjena na ruku belu. 

I knjiga v svilu vezana 
Iz ruke joj se sklize. 

Tak rada drugda čita ju, 
A1 sad ju nit ne diže. 

I vu kaminu z mramora 
Gasi se zadnji plamen 
I mrak zavija sencami 
Vu črno beli kamen. 

AI ona glava rudasta 
Vu mehkomu fotelu 
Naslonjena je još navek 
Na malu ruku belu. 


Ne vidi, da je mrak vre skril 
Kamin, gobelin i ziđe, 

Kaj kakva teška misel to 
Za belim čelom ide? 

Ne, — Snoćka bil je zadnji bal. 
Još sada vals se čuje, 

1 kak da nečij pogled drag 
Vse lice joj kušuje. 

Kad kesno v noć je prešel bal, 
NT štelo joj se spati, 

A kaj je potlam senjala, 

To nemre nigdo znati. 

A kad je bilo lepo tak. 

Da nit se reć ne more, 

Baš onda sunca žarkog trak 
Prevlekel se čez store. 











Pogladil lice, zbudil nju, 
Dok oči su još spale, 

— I zato ona hoće sad 
Tu senju senjat dale. 

INJE 


Vsigde je inje posipano, 

Beli blisiče se bor, 

Cesta vu snegu med lipami 
Žuri pred stari se dvor. 

Krov od starine počrneli, 

Kak da prek noći je sed, 

Po arabeskah glicinije 
Biser drobi se i led. 

Mutni obloki su, dremljeju, 
Komaj glediju vu svet, 

Pokri je čudnimi rožami 
Mrtvi od leda ih cvet. 

Vrt je zapreden vu meglicu, 
Vsikud je inje i mir, 

V šašu nad smrznutim jezerom 
B6gi drhturi satir. 

Al se najenput zasvetilo, 
Bole zaplavil se dan, 

Mutni obloki se zbudili, 
Svetio glediju si van. 

Inje je počelo živeti 
Z vejah se trusiti vsih, 

Kakti da čuje se šep tanje 
Smeli još pritajen i tih. 

Sunce je lipe zalejalo, 

Dvor je pozlatilo star, 

K jezeru ravnom i sklizkomu 
Žuri za parom se par. 

SVETI KRALJ 

Vuz potok vu snegu kovačnica črna 
l ogenj črleni na čaše tam plane, 

Vre krov se obesil i hiža je stara, 

Široki ju hrast još podpira ze strane. 

Odzadi zaraslo dvorišće i puno 
Železa hrdjavog i čudne je kmice. 

Za njim se još dale zestajeju ceste 
1 stišćeju hiže kak stare bogice. 

A gore nad vsimi nad nebo to sivo 
Kak z kamena spomen za zmirom siguren, 
Kak senja od zdavna zdigava se cirkva 
I s kapom okruglom široki joj turen. 

Zazvonel je glas vu glibokom valu, 

Vu mutnomu šumu, po lugu i putu 
I čul ga je vsaki i poznal ga vsaki 
V palačah bogati i bogec vu kutu. 






Na punoj Harmici zamučal je narod, 
Polakše je počel Manduševec teći 
1 vsaki na čas je bil bolši neg drugda, 
Jen drugomu štel nekaj lepoga reći, 

I onda je narod zašumei, nagrnul 
Ćez vrata med kule do cirkve na bregu, 
A glas se je zvona razleval vse dale 
I zginul tam dalko na mehkomu snegu. 

POPEVKE 





MEDJIMORSKA 


Kakti srebro hajda cvete, 

K njoj se pašći drago dete, 
Hajda jošće zrela ni 
Da bi mogla žeti ti! 

Čez hajdinu steza vodi, 

Po njoj duša moja hodi, 
Kaj ti dobro puta znaš, 

Da ne zajdeš v glib i šaš? 

Vre i zvezda se zažiže, 
Dalko je do tvoje hiže, 
Komaj joj se vidi dim, 
Hodi, pucek, rajše sim. 

Sim ne vidiju te mama, 
Kam buš tak si išla sama, 
Dojdi, dugo čekam ja, 
Lepše ti je, gde su dva. 




Mali, beli su oblaki, 

Išće si pajdaša vsaki, 

Jen se bu razišel mam — 
Vidiš, to je, kad je sam. 

Strašno je gizdava duša, 
Ne će da me nit posluša. 
Znam, kaj znamenuje to: 
Drugde čeka drugi gdo! 

Ali kad bu hajda zrela, 

Kad buš pak se verit štela, 
Bum škrljak na vuho del, 
Ne bum te nit poznat štell 


DOMA NAZAJ 

Po dolu i bregu, 

Po sipkomu snegu 
Moj put je odpravil se sam. 
Kam tak se on žuri 
Vu zimi i buri, 

Kam sam je odputil se, kam?! 

Glediju ga cmroki 
1 klanjci gliboki, 

Kak da ga odvraćaju proć, 

A bele bi čele 
Zastavit ga štele, 

Zamotat mu oči vu noć. 

1 put me moj vodi, 

Kud nigdo ne hodi, 

A1 idem bez brige za njim. 
Znam, ne bu on zašel, 

Sigurno bu našel, 

Kam z boja ja dojti želim. 







Kaj vodi on mene 
Do verne mi žene, 

Do dece, pak pašći se tam?! 
Tam ni se zastavil, 

Neg dale odpravil, 

Kam put moj zaputil se, kam? 

Do drage starice, 

Kaj v suzah joj lice, 

Kaj samo za mene živi. 

Ja tam se zastavim, 

Njoj prvoj se javim, 

Bogica se za me boji. 

NOĆ 


Noć, ti moja temna noćka. 
Kaj mi to mučiš, 

Za kaj si navek v črnini, 
Kaj se žalostiš? 

Zato morti, kaj si vidla 
Čez tih puno let, 

Kak trpi i kak pogiba 
Ovaj bogi svet?! 

Kak mu nigde smilovanja 
Niti mira ni, 

I kak ipak živet mora, 
Zakaj? Znaš li ti? 

Ali ti si tiha zmirom. 

Ne ćeš reći niš, 

Noć, ti moja temna noćka. 
Ti mučiš, mučiš. 




Kaj ti one strašne tajne 
Odat nam ne smeš? 
ili imaš preveć srca, 

Ne ćeš da poveš? 

A1 zabadav nam je pitat, 
Zgine pusta reč, 

Senjom nam zakriješ oči, 
Žmirimo se speć. 

Najboljše je: niš ne pitat, 
Spat pozabit vse. 

To bi nam, ti moja noćka 
Stela reć, kaj ne?! 


PROTULETNA 


Njiše se, trusi se macica, 

Z jalše rasiplje se svila, 
Zakaj bojiš me se pucica, 
Belo si lice si skrila? 

Vode šumiju i zviraju, 

Jaglaci z trave glediju, 

Cveti se suncu odpiraju, 
Tvoje još rožice spiju. 

Tiči nas vsigde pozdravljaju, 
Vse im popevku posluša, 

Oni protuletje javljaju, 

Čuj ih i ti, moja duša! 

Macice mehke se njišeju, 

Z menom bi dragati štele, 
Rože kaj z vustah ti dišeju, 
Lica ti lilije bele! 







KUPINE 


Sunce greje, žarko sunce, 
Zrele su kupine, 

A za tobom srce moje 
Hoće da pogine. 

Steza ide, hitra steza 
V luge i mekote, 

Nemre ju zastavit nigdo. 
Kaj se žuri po te? 

Kaj će meni put i steza, 
Gde su tvoje oči, 

Tam bi ja pogodil slepi 
I po črnoj noći. 

Ali drugi bu ti dragal 
Oči kak kupine. 

Zato mi za tobom srce 
Hoće da pogine. 


POPEVKA 


Popeva si tiček, 

Kak srebro mu glas, 
Zvoni mu popevka, 
Zvoni mu do nas. 

Tak zlatno je sunce, 
Tak vesel je svet, 
Dišiju si rože, 

Odpira se cvet. 

A ti si tak draga, 
Kak nikaj mi ni, 

Kak sladka popevka 
Tvoj smeh mi zvoni. 

1 vse mi vu suncu 
I cvetju je sad, 

Tak rad te ja imam, 
Tak strašno rad! 





ŠKRLEC 


Kad smo včera orali, 

Kaj smo stati morali? 
Nekaj nam je reklo: „Pazi, 
Tiča ne pogazi!“ 

Kad smo se ogledeli, 
Tičeka pogledeli, 

On je zapopeval taki 
Nebu pod oblaki. 

Kaj ćeš kreljut grejati 
Ili nam se smejati? 

Kam ćeš tiček tak visoko, 
Nit ne vidi oko. 

Nam je težko plužiti, 

Nikam se ne tužiti, 

Lahko ti se smejat v zraku 
Mužu siromaku. 


Ili dok mi oremo, 

K nebu dojt ne moremo, 

Ti nam zgora sunca prosiš, 
I veselja nosiš? 

Ni tam lepše sedeti, 

Z neba dole gledeti, 

Zakaj ti se ostat ne će, 

Kaj te k zemlji vleče? 

Kaj se moraš vraćati, 

K grudi toj obraćati? 

Čeka tebe, znam ja, tica, 
Draga pajđašica! 

Tu ste gnezdo delali, 
Mlade v polje pelali, 

Kak i vas su stari znali, 
Dok ste bili mali. 

Morti je i vnogi kraj 
Lepši, neg je bogi taj, 
Ali dom je dragši, je li, 
Neg i svet taj ćeli?! 


LAN 


Dalko polje, beli dan, 

V polju se zaplavil lan. 

Rosa drobna se sveti, 

Duša draga, gde si ti? 

Rosu bude sunce vzelo, 

Bu li moje suze štelo? 

Rekel si: „Kad cvel bu lan, 
Buš vre moja v onaj dan!“ 

Vidiš, sad se vse plavi, 
Zakaj jošće kesniš ti? 

Z žalosti bledi mi lice, 

Naj pozabit, naj bogice! 










Kaj po boju gde ležiš, 

Za navek pod poljem spiš? 

Poveč mi: kad lan bu cvel, 
Buš od mene senjat štel? 

— Tak ja dragam cvetje lana, 
Tak boli me v srcu rana. 


KIŠA 


Kiša pada, kišica, 
Travnike primače, 
Duša moja, dušica 
Tak se stiha plače. 

Kaj si rubček zgubila 
Dam ti ja još jeden, 
Kaj si dečka ljubila, 
Koji ni te vreden? 

Škoda je pohabiti 
Suzom lice belo, 
Škoda ne pozabiti, 
Kaj ni biti smelo. 

Kiša stala, kišica, 
Rože sunce greje, 
Duša mi se, dušica 
Vre čez suze smeje. 






TIHO PRIHAJA MRAK... 


Tiho prihaja mrak, 

Plah je njegov korak, 

Ni ga čuti. 

O. Župančič 

Tiho prihaja mrak, 

Rože dišiju mi tak, 

Gineju z ljubavi same. 

Dojdi mi, dojdi mi sad, 

Tak bi ti gladiti rad 
Guste, dišeće prame. 

Vsigde po poljih je mir, 

Dojdi, ja čekam te zmir 
Dane, kaj puni su tuge. 

Dojdi, da ja ti povem, 

Kaj samo senjati smem 
V noći bez kraja duge. 

Dojdi, ves svet bu sad spal, 
Nigdo za nas ne bu znal, 
Nigdo nam tajnu ne sluti. 
Tiho prihaja mrak, 

Plah je njegov korak, 

Ni ga Čuti. 





ZVIRANJEK 


Zvira zviranjek moj zmir, 
Veselo čut ga je z hlada, 
Mene on zmisli navek, 

Kak se ti smeješ tak rada. 

Tiči se zbiraju tam, 

Sedaju blizu na grane, 
Sladke popevke je čut, 
Luge budiju pospane. 

Puno veselja je vse, 

Kud se popevka razleva — 
Kada ja čujem tvoj smeh, 
Vse mi vu duši popeva. 


ROŽE I JAGODE 


Ja vsakoga imam sadja, 

Ja imam ti sam jagodišće, 

I rad ti od vsega ja dam, 
Kaj god tvoja želja si išće. 

Vu cvetju je hiža mi vsa, 
Na dalko te rože je znati: 
Črlene i bele kak sneg, 

I vse bi ti hotel ih dati. 

Ti imaš obrazec svoj bel, 
Koj vredi i sela i zlata, 

I vusta kak jagodah red 
I s tem si bogata, bogata. 

I dam ti ja hižu i vse, 

Da smem ti podragati lice 
I kušat ti jedenput bar 
Na vustah te jagodice. 











VETER ZGOREC 


Veter puše, veter zgorec, 

V strahu šepće trava, 

Z jabuke se drobno cvetje 
Trusi, rasipava. 

Si Ii, sever, došel zgora, 
Gde su strašni boji, 

Tam su vnogi naši dragi, 
Tam su brati moji. 

A1 još negdo, al još negdo,. 
Kaj ni smeti znati, 

Jeden, koj je meni dragši, 
Neg i sami brati. 

Znaš, božićnicu za njega 
Najlepšu bi skrila, — 

Kaj mi trusiš jabučicu? 

Ne bu mi rodila! 


11 ti znaš: nigdar već dragi 
K meni dojt ne more, 

Zato cvetje trusiš belo, 

Ti, moj veter z gore? 








VU TVOJEMU SELU 


Vu tvojemu selu su skosmani krovi, 

A1 smeha je puno pod njimi, 

Čudaj je tam pucah, od cvetja su lepše, 
A1 najlepša ti si med vsimi. 

Tam pri vas vse ceste tak pune su praha, 
A1 zato i mehko se hodi, 

Obhajaju puti i bludiju steže, 

A vsaka do tebe me vodi. 

Vu tvojemu selu tak svetli je mesec, 

I puno bi znal pripovedat, 

Sigurno na spomenkih tebe bi videl, 

Da samo se hoće ogledat. 

Kaj danas to sunce, kad hoće se zgasit, 
Gledi si po redu vu hiže, 

Pozlati obloke, nalukne se v vsaku, 

A1 tvoja od vsih mu je bliže. 

Vu tvojemu selu kaj iskat je štelo, 

Još v času, kad mora vre zajti? 

Je 1 morebit pucu, kaj verno zna ljubit? 
Nju nemre i nemre tam najti. 

MAK 


Po žitu zažarel se mak, 

Po zlatu razgorel se tak 
Kak rože od plamena same. 


ua n J>h bum ja venec ti < 
* stiha na glavu ti del, 

Na svilene, rudaste prame. 


Vu senjah sem videl te tak, 
A1 zakaj je trusil se mak. 

1 b,la si žarka od srama? 


Povedati to se ne srne. 

Ti pitala ne buš, kaj ne? 

Kaj bi, ° i e > ti i sama! 

V SENOKOŠAH 


Metulji letiju, kak živi su cvet, 

Koj v strahu je kosi i zdigel se v svet. 

Pripeklo je sunce i seno diši, 

S tem teškim peharom kam žuriš se ti? 

Kaj v potok k rakitam, gde gusti je hlad ? 
Tak tenka i slaba, pomorem ti rad. 

Na stezi je vruće, tam put ti bu dug, 

Ti pojdi do mene čez mehen i lug. 

Sim nigdo ne vidi, tu nikoga ni, 

Neg bezeg kaj cvete, diši i muči. 

Počini si malko, da reč ti povem: 

Na večer v trnacu kaj čekat te smem? 

Metulji letiju, viš dva su po dva, 

Ja nikoga nemam, tak sam sem ti ja! 

SLUTNJA 


Črešnja mi je v toplih noćih 
Vsa zezrela, 

Tvojih sem se dragih očih 
Tak zaželela. 

Kak je noć ta meni duga, 
Ja bi zaspala, 

AI mi k zglavju tvojem tuga 
Stala, zastala. 

Vre je snoćka kraj podseka 
Bila, zginula, 

Nis ti spala, dok me čeka, 
Nis počinula. 

Kaj bi ona štela reći, 

Meni javiti, 

Kaj mi suza mora teći, 

Ni ju staviti?! 


Črešnja mi je v toplih noćih 
Vsa zezrelela, 

Tvojih sem se dragih očih 
Ja preželela. 








SUSEDOVO DETE 


Zakaj, sused, tak zapiraš 
Te visoke lese, 

Kaj si v strahu, da ti zlato 
Negdo ne odnese? 

Zakaj su pri tebi cucki, 
Kak pri nikom, hudi? 
Znam, ti imaš dete lepo, 

Da se vsaki čudi. 

Nikomu ne daš pogledet 
Malo, belo lice, 

Zato si zasadil vsigde 
Guste te živice. 

Ali onde, dragi sused, 

Gde je hižna streha, 

Kaj ne čuješ one glase, 

Kak od tihog smeha? 


Z golubicom guče golub; 
Imaju se radi, 

Kaj veliju, to ti znaju 
Ljudi, dok su mladi. 

A i tvoje lepo dete 
Rada si ih čuje. 

Tak je ona onda čudna, 
Kak da kaj žaluje. 

A na večer, kad se leje 
Svetio mesečine, 

S postelje skrivečki ona 
Stane se i zgine. 

— Rano v zorju, kad se vrne, 
Bledo joj je lice. — 

Sused, ti zabadav imaš 
Lese i živice! 




V LETU 


Čez poljane veter ide, 
Vrbe se srebriju, 

Kaj to dalki zvon žal uje, 
Čiju tugu, čiju? 

Janjčeki na nebu beli, 

V selu narod mladi, 

Zbiraju se i gledij u 
Kaj bi videt radi? 

Kaj je lepo, vse je ovde, 
Kak da selo cvete, 

Samo jedna ni med njimi, 
Drago, zlatno dete. 

Nju su v samih rožah znesli, 
Zakaj vsi mučiju, 

Zato je 1, da spati more, 
Da ju ne zbudiju? 


Vse sad cvete, zakaj mora 
Moja roža spati, 

Ja bi, da ju morem zbudit, 
Štel živlenje dati. 




















JAČMEN 


Zreli nam jačmen naš, zreli 
Sunčece grej i za nas, 

Da bi ga zlatnoga želi, 

Da bi mu spunil se klas. 

On, koj je sejal te širom, 

V stranjski odišel je kraj, 
Čekam i čekam ga zmirom, 

NT ga tak dugo nazaj. 

Išel je v strni krvave, 

Tam, gde je vsakoga zla, 

Tam, gde su grobja spod trave, 
Bog zna, je 1 dojde mi gda? 

On nas je hranil i branil, 

Sada nam nikoga ni, 

Buš li nam dečicu hranil 
Sada naš jačmen bar ti?! 


Zreli nam jačmen naš, zreli, 
Sunčece grej i za nas, 

Da bi ga zlatnoga želi, 

Da bi mu spunil se klas. 









DAJ RUKU! 


Tak slaba ti je ruka, 
Kak branila te bu? 

A skupa mi smo jaki, 
Daj meni ruku tu! 

Ti imaš sladku tajnu, 

AI sramiš ju se reć, 
Znaš, ja i z oka čitam, 
Pogleć me ti, pogleč! 

Tak mala su ti vusta, 

Al jarki ogenj tam, 

Daj da ti ja ga zgasim 
II da zgorim i sam. 

Daj ruku, bum te pelal 
Vu senjah tvojih kraj, 
Gde ljubav je kak sunce, 
Daj meni ruku, daj! 


ŽELJA 


Po parku, po mraku jasmin se beli, 

Za tobom mi duša želi, tak želi. 

I trusi se cvetje i siplje na put, 

Da mehko bu hodit, da ne bu nas čut. 

I kak da vre ćutim tvoj rudasti las, 

1 kak da zazvonel tvoj srebreni glas. 

Po mraku, po parku jasmin tak diši, 

Za tobom, za tobom mi duša želi. 

Za licem ti belim kak Ulije cvet, 

Za okom mi dragšim, neg ćeli taj svet. 

Kaj ne, kad bi mogla, sim došla bi mam ? 

Ti znaš, kak za tobom pogibam tak sam! 

— Vu lug je odletel još grlicah par, 

A ti mi ne dojdeš već, nigdar! 

ŠPANJOLSKA ROMANCA 

Ruski napisal A. S. Puškin 

Vu noćni mir 
Struji zefir, 

Šumi, 

Beži 

Gvadalkvivir. 

Mesec zlatni shaja sada, 

Tiho! Čuj . . Gitare glas! 

Na balkon Španjolka mlada 
Nagnula se ovaj čas. 

Vu noćni mir 
Struji zefir, 

Šumi, 

Beži 

Gvadalkvivir. 

Proć mantilu, ajngel, deni, 
Javi se kak jarki dan. 
Nogu divnu kaži meni 
Z ograde železne van! 

Vu noćni mir 
Struji zefir, 

Šumi, 

Beži 

Gvadalkvivir. 





GROZDJE ZRELI 

Šćurice je čut 
I list se vre žut 
Zavija na vejah i pada, 

A sunce gori, 

Da grozdje zreli, 

Da jagoda puknut bi rada. 

I skoro ves kraj 
Zadišal bu taj, 

Popevkah razlejal se val. 
Zazvonel bu smeh 
I čisto bu greh, 

Gdo ne bu navžiti se znal. 

Dok svet bu taj cei 
Veselit se smel, 

Žalostno bu samomu meni 
A meni bu žal, 

Da drugi je bral 

Moj grozdek, moj sladki, črleni. 


RUBAČA 


Našvavaš si, sneša, našvavaš 
Na platno te pisane niti, 

A1 nekak ti vedja se posel 
I igli ti ne će se iti. 

Razmata se pismo i puca 
1 platno ti puža vu krilo, 

Po podu se prašnomu vleče, 
Kaj ni ti ga lepoga milo? 

Kaj glavu si v ruku naslanjaš, 
Navek se obraćaš k obloku, 
Glediš, je li oblak to došel, 
Da tak ti je kmica vu oku? 

Ni! Sunčece svetio je vani, 
Zlati se i žitek nam greje 
I tičeke vsigde je čuti, 
lz vsake popevaju veje. 








Jedina si ti sad žalostna, 

Kaj oko ti stiha se plače? 

Kak rubača k dragom bu došla, 
Kad suza vse delo razmače?! 

Našvavaj si, sneša, našvavaj 
Na rubaču pisane niti, 

A1 pašći se, dragi je v boju, 
Prekesno bi moglo još biti! 


AKACIJE 


Belo akacija cvate, 

Sunca prepleće se trak, 
Lasi ti imaš tak zlate, 
Obraz ti beli je tak. 

Pune aleje su cveta, 

Pun im je šeptanja hlad, 
Duga su, duga ta leta, 
Kaj te ja imam vre rad. 

Štel bi, da mene aleje 
Pelaju tam, gde si ti, 

Da mi se srce nasmeje 
Jenput, tak dugo vre m. 

I da te nekaj popita, 

Će te još pitati srne: 

Si li navek još srdita, 

II si me zabila vre? 








— Veter je glas moj odnesel 
Vsikud je kmica i hlad, 
Smeh je razlejal se vesel, 

Z drugim se smeješ ti sad... 


KMIČI SE... 


Kmiči se, kmiči, 

Tihi su tiči, 

Drema vre gaj i muči. 
Noći su krila 
Zemlju prekrila, 

Vse si počiva i spi. 

Zvončeki plavi 
Spiju vu travi, 

Rosa se drobna sveti. 
Steže su male 
V mehenu stale, 

Vodit već nikoga nt. 

Noć ti vre pada. 

Kaj bi sad rada. 

Želja za ljubavlju, ti?! 
Prešli su rani 
Mladosti dani, 

Spi moja želja, spi! 



V SNEGU 


Puna mi je snega grana, 
Čisto se prelama, 

Puna mi je tuge duša, 
Tak ti ginem sama. 

Gusti sneg je put zasipal, 
Rana kmica pada, 

Znam, do tebe dojti more 
Samo moja nada. 

Tihi šum je z brezah čuti, 
Glas je drobnog inja, 

A ja mislim: je 1 se dragi 
Za me kaj spominja? 

Led se zbira, je 1 ti zima 
V šancu v duge noći? 

Da mi je na mojem srcu 
Zgrejati te moći! 


A kad zdavna v boj ste išli 
V žarkom, zlatnom letu, 
Vse je bilo vu veselju, 

Vu dišećem cvetu. 

Vnogi su nazaj vre došli, 

Z tabora junaki, 

A1 za tebe kad ih pitam, 

— Mučal mi je vsaki. 

Puna mi je snega grana, 
Čisto se prelama, 

Puna mi je tuge duša, 

Tak ja ginem sama, 


KAJ NE?! 

Potok si skače čez lug, 
Makar je put mu još dug, 
Zna on, da sunca bu vani. 

Kos si na leski sedi, 

V zlato po polju gledi, 
Vesel popeva na grani. 

Suncu se vse veseli, 

Zakaj se ne bi i mi?! 

Če je i oblaka hlad 
Zavil vu kmicu nas sad, 
Sunce bu svetilo taki. 

Če je i žalost do nas 
Došla, — i prejde za čas, 
Skoro bu smejal se vsaki. 

Dosta je sunca za vse, 

Bu još veselja, kaj ne?! 








>. 


ZA ZBOGOM 


Oslepele budu mi jenput te oči, 

Kaj tak su mi gledele rade 
I leta ti v cvetju i jesenih žalost 
I sneg i protuleti mlade. 

Na zadnju molitvu mi sklopili budu 
Te ruke, kaj dragat su štele 
I zlatni tvoj klas i črlene ciklame 
I sence i lilije bele. 

Već ne budu vusta mi šeptati mogla 
Te reči ti sladke, bogate, 

Već ne bu mi tuklo nesrećno to srce, 
Kaj, dom moj, je živelo za te. 

Znam, skoro me ne bu i ja bum pozabljen, 

I samo popevke te male 

Još dale se budu spominjale z vami, 

Tak same si zvonele dale. 

I štel bi, da v vsakoj živi moje srce. 

I štel bi, da vsaka ti vraća 

Vsu ljubav, vse lepo, kaj ti si mi dala, 

Ti draga, ti reč mi domaća! 

GDE JE KAJ: 

KIPCI 

Bele rože.9 

Na Krče.li 

Lipa.14 

Deca.16 

Rožnjak. 19 

Noćni lotos.21 

Pauni.23 

Jesen. 25 

Pod večer.. . . 26 

Ciklame, krvave ciklame.28 

Pred zimu.30 

Kaprica.32 

Figurice.34 

Prošecija.36 

Mrak. 38 

Zdenec.39 

Ribiči.41 

Mesečina.43 

Zdrava Marija.45 

Tihi varoš.46 

Pozabljeni Amor.48 

Starinska.. . 50 

Senjal sem. 51 

Kosci.52 

Ide noć.54 

Megle.56 

Interieur.58 

Inje.61 

Sveti kralj.63 

POPEVKE 

Medjimorska.67 

Doma nazaj.69 

Noć.71 

Protuletna.73 

Kupine.74 

Popevka.75 

Škrlec.76 

Lan.79 

Kiša.81 

Tiho prihaja mrak.82 

Zviranjek.84 

Rože i jagode.85 

Veter zgorec.86 

Vu tvojemu selu.88 

Mak.90 

V senokošah.91 

Slutnja.-.92 

Susedovo dete.94 

V letu.96 

Jačmen.98 

Daj ruku.100 

Želja.101 

Španjolska romanca.102 

Grozdje zreli .104 

Rubača.105 

Akacije.107 

Kmiči se.109 

Sneg. HO 

Kaj ne?.112 

Za zbogom.H5 

